Atacant surpriză pentru FCSB: "Recomandarea mea e să vină sub formă de împrumut"
FCSB pregătește fereastra de mercato din vară după ce și-a asigurat titlul de campioană, iar Gigi Becali a anunțat cel puțin 6-7 transferuri.
Finanțatorul de la FCSB a anunțat că din sezonul următor și-ar dori să aibă două variante de echipă la dispoziție pentru ca trupa lui Elias Charalambous și Mihai Pintilii să facă față atât în preliminariile competițiilor europene, cât și în campionat.
Mihai Stoica: "Studiem un atacant african"
Pe lângă Denis Alibec, Florin Tănase sau Louis Munteanu, FCSB are și varianta unui atacant străin pentru sezonul următor. Mihai Stoica spune că studiază un fotbalist african care ar putea face obiectul unui transfer în această vară.
În cazul în care FCSB se decide asupra respectivului atacant, a cărui identitate nu este dezvăluită, Mihai Stoica spune că și-ar dori să nu fie vorba de un transfer definitiv, ci de un împrumut.
"Studiem niște jucători. Studiem un atacant african. Recomandarea mea a fost ca, în afară de jucătorii pe care îi cunoșteam și de cei pe care și Gigi îi știe foarte bine din campionatul intern, dacă mai aducem vreun jucător din alt campionat, mai ales de pe alt continent, să vină doar împrumut. De ce? Eu am riscat cu Ngezana și s-a dovedit un pariu câștigător, dar simt că pot fi și pariuri necâștigătoare, iar necâștigător ies eu din treaba asta, nu altcineva.
Vin foarte multe propuneri. Dacă va fi ceva, o să vă spun. Deocamdată n-are niciun sens să vorbesc despre ceva de care nu se știe dacă se va concretiza", a spus Mihai Stoica, la Orange Sport.
Întrebat dacă este vorba despre un fotbalist sud-african, Mihai Stoica a refuzat să ofere detalii.
În vara anului trecut, FCSB cumpăra din Africa de Sud, de la Kaizer Chiefs. Siyabonga Ngezana era achiziționat pentru 600.000 de euro, iar fundașul central a devenit o piesă importantă la formația care a câștigat titlul: 31 de meciuri jucate, un gol și un assist.
Urmăriți SPORT.RO și pe Google News